Πάρε κόσμε

Το Πάρε κόσμε είναι ελληνική κωμική κινηματογραφική ταινία του 1967, σε σκηνοθεσία Ερρίκου Θαλασσινού, σενάριο Ναπολέοντα Ελευθερίου και παραγωγή Θανάση Βέγγου, όπου πρωταγωνιστεί ο ίδιος μαζί με την Ελένη Ανουσάκη, τον Λαυρέντη Διανέλλο, τον Τάκη Μηλιάδη και τη Νίτσα Τσαγανέα.

Η ταινία αναφέρεται στον καλόκαρδο Αγαθοκλή και στο ελάττωμά του να δίνει σε όλους χωρίς να υπολογίζει τον εαυτό του, το οποίο του προκαλεί διάφορα προβλήματα, μεταξύ άλλων είχε και ως αποτέλεσμα να χωρίσει με τη γυναίκα του, της οποίας η μητέρα δεν ενέκρινε καθόλου αυτήν τη συμπεριφορά.

Πλοκή
Η ταινία ξεκινά με το όνειρο που βλέπει ο Αγαθοκλής, το οποίο κάνει αναφορές στον μύθο του Ρομπέν των Δασών: μεταμφιεσμένοι, μαζί με τους φίλους του κλέβουν μία άμαξα και τα κλοπιμαία τα μοιράζουν στους φτωχούς. Κατόπιν ξυπνάει και ετοιμάζεται για τη δουλειά του. Συζεί με τη θεία του και τη μάνα του. Ο Αγαθοκλής είναι πλανόδιος πωλητής και όλο το πρωί κάνει τα πάντα για να πουλήσει το εμπόρευμά του σε σπίτια ή προμηθεύοντας άλλα καταστήματα.

Αργότερα η ταινία μεταφέρεται στο καφενείο του Θωμά, στο οποίο ο Αγαθοκλής έχει μία αποθήκη. Εκεί στο καφενείο τον περιμένουνε οι "φτωχοί" του, κάποιοι άνθρωποι που πηγαίνουν κάθε Τρίτη και τους ελεεί ο Αγαθοκλής με χρήματα. Ο Αγαθοκλής κατόπιν τούτων πάει στο σπίτι της πρώην γυναίκας του, της Ελένης (με την οποία αγαπιούνται παράφορα), ώστε να της δώσει τη διατροφή. Όμως τσακώνεται ξανά με την πεθερά του και φεύγει κακήν κακώς. Η ταινία στη συνέχεια δείχνει το πως οι καλές πράξεις του Αγαθοκλή του δημιουργούν συμφορές: τη μία που έμεινε στο καφενείο έσπασε μερικά μπουκάλια, την άλλη βοήθησε τον γαλατά και έπεσε με το ποδήλατο και έσπασε κι άλλα μπουκάλια και, τέλος, προσπάθησε για χάριν του φίλου του, Απόλλωνα, να πάει να φέρει πίσω την αγαπημένη του Ρούλα όταν εκείνη τον παράτησε και έφαγε και ξύλο από τον αδελφό της. Κατόπιν αναλαμβάνει να κρατάει το περίπτερο ενός άλλου φίλου του, καθότι αυτός μπήκε στο νοσοκομείο για αφαίρεση αμυγδαλών.

Ωστόσο, αφού οι κόντρες που έχει με την πεθερά του έγιναν ακραίες, αποφάσισε αυτός, ο Θωμάς και η Ελένη να κάνουν κάτι ώστε να τα ξαναβρούν, μιλώντας στην Ανδρομάχη. Έτσι ο Θωμάς πάει στο σπίτι της Ανδρομάχης για να την παρακαλέσει να το ξανασκεφτεί το θέμα και να την πείσει ότι ο Αγαθοκλής θα αλλάξει. Αφού εκείνη δέχεται, συναντιέται με τον Αγαθοκλή και υπογράφουν ένα συμφωνητικό ότι δε θα ξαναβοηθήσει ποτέ. Έτσι κι έγινε. Ο Αγαθοκλής αλλάζει ριζικά συμπεριφορά και σταματάει να καλός με όλους. Μέχρι και τους φτωχούς του έδιωξε. Κατόπιν βγαίνουν έξω οι 3 τους στα μπουζούκια. Εκεί βλέπει τη Ρούλα του Απόλλωνα να είναι με άλλον, και τον ειδοποιεί. Η Ανδρομάχη νευρίασε πολύ που ο Αγαθοκλής έχωσε ξανά τη μύτη του σε ξένες υποθέσεις και αφού τσακώνονται, τον απειλεί ότι θα πάρει την κόρη της και θα φύγουν για τα Τρίκαλα.

Ο Αγαθοκλής πέφτει σε απελπισία επειδή θεωρεί πως έχασε την Ελένη οριστικά, με την βοήθεια όμως των φίλων του, οργανώνουν ένα σκηνικό παρόμοιο με το αρχικό όνειρο του Αγαθοκλή, προκειμένου να κλέψουν από το λεωφορείο την Ελένη, αφού υπνωτίσουν τη μητέρα της. Κατόπιν παντρεύονται ξανά, με την πεθερά του να μένει στα Τρίκαλα και να τους δίνει με τα πολλά την ευχή της. Η ταινία τελειώνει με έναν φτωχό, που βρίσκει ο Αγαθοκλής στην είσοδο του σπιτιού του και του δίνει το παντελόνι του.

Διανομή ρόλων
 Θανάσης Βέγγος... Αγαθοκλής
 Ελένη Ανουσάκη... Ελένη Ανδριανού
 Άννα Μαντζουράνη... Ρούλα
 Νίτσα Τσαγανέα... Ανδρομάχη Ανδριανού
 Τάκης Μηλιάδης... Απόλλων
 Λαυρέντης Διανέλλος... Θωμάς, καφετζής
 Γιάννης Σπαρίδης... περιπτεράς
 Ντέπυ Γεωργίου... κόρη περιπτερά
 Κώστας Μεντής... Αρίστος, οπλοπώλης
 Ταϋγέτη... θεία Αγαθοκλή
 Στράτος Παχής... Βασίλης, κουρέας
 Δημήτρης Σημηριώτης... Οδυσσέας, ψιλικατζής
 Γιώργος Τζιφός... Λευτέρης, γαλατάς
 Γιώργος Ξύδης... μαγαζάτορας
 Νίκος Πασχαλίδης... κυνηγός
 Γιάννης Μωραΐτης... Τζίμης, πωλητής ρούχων
 Ρένα Πασχαλίδου... κα Πασχαλίδου, πελάτισσα
 Νότα Φιοράκη... κα Φιλίππου, πελάτισσα
 Αρετή Πιτσίκα... Αντιγόνη, υπηρέτρια
 Πάρις Παπής
 Ανδρέας Γκόλφης... Μανώλης, βοηθός Θωμά
 Αμαλία Λαχανά... μητέρα Αγαθοκλή
 Ασπασία Αναγνωστοπούλου... Μαρία, ιδιοκτήτρια καντίνας
 Δημήτρης Καρυστινός... αδελφός Ρούλας
 Γρηγόρης Δάσκας... ασθενής στο νοσοκομείο
 Νίτσα Δάσκα... νοσοκόμα
 Αλέκος Αλεξάκης
 Αλ. Ανδριώτης

Κυκλοφορία
Η ταινία κυκλοφόρησε τη σεζόν 1966-67, στις αίθουσες των κινηματογράφων κόβοντας 298.817 εισιτήρια, καταλαμβάνοντας την 14η θέση από τις 117 ταινίες που κυκλοφόρησαν αυτή τη σεζόν.

Στις 28 Νοεμβρίου 2003, η ταινία κυκλοφόρησε και σε μορφή DVD.

Παραπομπές

Εξωτερικοί σύνδεσμοι
 Το Πάρε κόσμε στο Veggos.gr
 Το Πάρε κόσμε στο 90lepta.gr 
 Το Πάρε κόσμε στο Greektainies.com 

Κατηγορία:Ταινίες του 1967
Κατηγορία:Ελληνικές ταινίες της δεκαετίας 1960
Κατηγορία:Ελληνόφωνες ταινίες
Κατηγορία:Ελληνικές κωμικές ταινίες
Κατηγορία:Ταινίες σε σκηνοθεσία Ερρίκου Θαλασσινού
Κατηγορία:Ταινίες σε σενάριο Ναπολέοντα Ελευθερίου
Κατηγορία:Ταινίες γυρισμένες στην Ελλάδα
Κατηγορία:Ταινίες σε παραγωγή Θανάση Βέγγου
Κατηγορία:Ελληνικές ασπρόμαυρες ταινίες